Auctoritatem catholicæ fidei sectantes, noverint tam presentes quam futuri, quod ego Wichardus, miles de Marzeio, dono Deo et sanctis apostolis Petro et Paulo monachisque Cluniensibus, partem quam habebam in bosco de Vincheio dicto; uxoremque et filios meos omnes hoc idem concedere et laudare facio, scilicet pro animæ meæ filiorumque meorum salute, sed et pro parentum vel antecessorum meorum requie, et ut me viventem bonorum suorum participem faciant, et defunctum, si eis allatus fuero, sepeliant. S. Wichardi, qui hanc cartam fieri jussit et ipse firmavit. S. donni Ivonis, prioris Cluniacensis. S. Seguini monachi, donni abbatis H[ugonis] camerarii. S. Sergii monachi. S. Hunberti prepositi, filiorumque ejus Alarici et Bernardi.